
Digitális kulcs a bűnelkövetők kezében: a gépjárműlopás új módszerei és büntetőjogi megítélésük

Kulcsszavak: kiberbűncselekmény; autólopás; relay-támadás; információs rendszer; hackelés
A technológia fejlődésével nemcsak az autóipar, de az bűnelkövetők is próbálnak lépést tartani. A jelenkori gépjárműlopás jellegzetessége, hogy az elindítás érdekében a gépjármű védelmi rendszerét kijátsszák. Elsőre úgy tűnik, mintha dolog elleni erőszakkal elkövetett lopás valósulna meg, azonban felmerül egy másik deliktum megállapíthatósága is: az elektronikus rendszer vagy adat megsértésének vétsége. Mielőtt a helyes minősítés kapcsán állást foglalnánk, szükséges megvizsgálnunk e két bűncselekmény anyagi jogi aspektusait, különös tekintettel a heterogén alaki halmazatban állásuk feltételeit.
Abban az esetben, ha az elkövető például feszítővas segítségével töri fel a gépjárművet, továbbra is dolog elleni erőszakkal elkövetett lopásról beszélünk. Azonban, ha az információs rendszeren keresztül, például jogosulatlan adat bevitelével vagy a rendszer átprogramozásával (ún. hackeléssel) sikerül kinyitni az ajtókat, álláspontom szerint megjelenhet az információs rendszer vagy adat megsértésének bűncselekménye, mint eszközcselekmény. A szakirodalom és a jogalkalmazás álláspontja mégsem tekinthető egységesnek e kérdésben.
A vagyon elleni bűnözés szóban forgó jelenségének részletes vizsgálatával ezért kutatási célom, hogy feltárjam annak okát: miért fordul elő egyre többször a tárgyalóteremben, hogy a bíróság, valamint az ügyészség eltérő álláspontot képvisel ezekben az ügyekben. Ennek érdekében hazai és nemzetközi kitekintést teszek a kiberbűnözés elleni küzdelem releváns területein és annak anyagi jogi megítélésében. Mindemellett érdekességként vizsgálat alá veszem milyen eltérések fedezhetőek fel a Tesla járművek ellopása esetében.



